钦定古今图书集成/理学汇编/文学典/第096卷 > 罗颀
## 钦定古今图书集成/理学汇编/文学典/第096卷 > 罗颀

按《绍兴府志》：“颀字仪甫，山阴人。祖纮，父新，并以儒学
为乡人所推。颀性淳朴，鲜嗜欲，力敦古道，能读祖父
书，过目辄成诵。当其会意时，虽食寝亦不自觉。经史
百家、古今记载及老佛诸书，稗官小说，罔不揽奇钩
元，著之篇章，烂然成一家言。弟子及其门者，各有所
就。褒衣博带，从容曳履，见贵势无加礼，人亦不敢以贵势加之。太守戴琥崇礼隐逸，于颀尤注敬焉。尝聘
修郡志，未成而殁，然文献赖以有征。罗氏三世隐梅
山，各以文学鸣于时，卓为吾越儒宗云。纮著《兰坡集》
十二卷，《会稽百咏》一卷。纮长子周，著《梅隐稿》十八卷，
次子新，著《介轩集》八卷。颀所著尤浩繁，其易裔、札记
及诸所训诂诗话二百馀卷，称《梅山丛书》。颀之后有
傅易、梁文实者，并以质行博闻，为后进楷范，郡大夫
有所疑，必就咨焉。至今人称之曰“傅老儒、梁老儒”云。